Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΧΧ (Περιβάλλον) της συμφωνίας ΕΟΧ - Σχέδιο της Κοινής Θέσης της Κοινότητας

(υποβληθέν από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Για να εξασφαλίσει την απαιτούμενη ασφάλεια δικαίου και ομοιογένεια, η Μικτή Επιτροπή ΕΟΧ οφείλει να ενσωματώνει όλη τη σχετική κοινοτική νομοθεσία στη συμφωνία ΕΟΧ το συντομότερο δυνατό μετά τη θέσπισή της.

2. Η Μικτή Επιτροπή του ΕΟΧ πρέπει, συνεπώς, να θεσπίσει τη συνημμένη απόφαση για την τροποποίηση του παραρτήματος ΧX της συμφωνίας ΕΟΧ, με την προσθήκη του κεκτημένου που θεσπίστηκε πρόσφατα στον τομέα του περιβάλλοντος. Η απόφαση αφορά τις ακόλουθες πράξεις:

- 32000 R 2037: Κανονισμός (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000 για τις ουσίες που καταστρέφουν τη στιβάδα του όζοντος (ΕΕ L 244 της 29.9.2000, σ. 1).»

- 32000 R 2038: Κανονισμός (ΕΚ) αριθ. 2038/2000 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2000 (ΕΕ L 244 της 29.9.2000, σ. 25).'

- 32000 R 2039: Κανονισμός (ΕΚ) αριθ. 2039/2000 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2000 (ΕΕ L 244 της 29.9.2000, σ. 26).'

3. Η πρόταση συμπεριλαμβάνει προσαρμογές στην πράξη που επεκτείνεται στον ΕΟΧ, οι οποίες εισάγουν αλλαγές που δεν αποτελούν απλές τεχνικές προσαρμογές.

4. Σύμφωνα με το άρθρο 1 παράγραφος 3 στοιχείο α) του κανονισμού (ΕΚ) 2894/94 του Συμβουλίου σχετικά με ορισμένες λεπτομέρειες εφαρμογής της συμφωνίας για τον ΕΟΧ, το Συμβούλιο καθορίζει τη θέση της Κοινότητας ενόψει αποφάσεων με αντικείμενο την επέκταση πράξης του κοινοτικού δικαίου, μέσω εισαγωγής σημαντικών τροποποιήσεων.

5. Το Συμβούλιο καλείται να εγκρίνει το συνημμένο σχέδιο απόφασης με σκοπό την έκδοσή του από τη Μικτή Επιτροπή του ΕΟΧ. Η Επιτροπή ελπίζει ότι, τον Ιούνιο του 2002, θα μπορέσει να παρουσιάσει τη θέση της Κοινότητας στη Μικτή Επιτροπή του ΕΟΧ.

Σχέδιο ΑΠΟΦΑΣΗ ΤΗΣ ΜΙΚΤΗΣ ΕΠΙΤΡΟΠΗΣ ΤΟΥ ΕΟX για την τροποποίηση του παραρτήματος ΧΧ (Περιβάλλον) της συμφωνίας ΕΟΧ

Η ΜΙΚΤΗ ΕΠΙΤΡΟΠΗ TOY ΕΟΧ,

Έχοντας υπόψη:

τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής "η συμφωνία", και, ιδίως, το άρθρο 98,

Εκτιμώντας τα εξής:

(1) Το παράρτημα ΧΧ της συμφωνίας τροποποιήθηκε με την απόφαση αριθ. .../... της Μικτής Επιτροπής του ΕΟΧ της... [1].

[1] ΕΕ L ...

(2) Ο κανονισμός (ΕΚ) 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000, για τις ουσίες που καταστρέφουν τη στιβάδα του όζοντος [2] πρέπει να ενσωματωθεί στη συμφωνία.

[2] ΕΕ L 244, της 29.9.2000, σ. 1.

(3) Ο κανονισμός (ΕΚ) 2038/2000 του Ευρωπαϊκού Κοινοβουλίου και του Συμβουλίου της 28ης Σεπτεμβρίου 2000 που τροποποιεί τον κανονισμό (ΕΚ) 2037/2000 για τις ουσίες που καταστρέφουν τη στιβάδα του όζοντος, όσον αφορά βαθμονομημένα δοσίμετρα εισπνοής και αντλίες χορηγήσεως φαρμάκων [3] πρέπει να ενσωματωθεί στη συμφωνία.

[3] ΕΕ L 244, της 29.9.2000, σ. 25.

(4) Ο κανονισμός (ΕΚ) 2039/2000 του Ευρωπαϊκού Κοινοβουλίου και του Συμβουλίου της 28ης Σεπτεμβρίου 2000 που τροποποιεί τον κανονισμό (ΕΚ) 2037/2000 για τις ουσίες που καταστρέφουν τη στιβάδα του όζοντος, όσον αφορά το βασικό έτος για τον καταμερισμό ποσοστώσεων υδροχλωροφθορανθράκων [4] πρέπει να ενσωματωθεί στη συμφωνία.

[4] ΕΕ L 244, της 29.9.2000, σ. 26.

(5) Ο κανονισμός (ΕΚ) 3093/94 του Συμβουλίου της 15ης Δεκεμβρίου 1994 για τις ουσίες που καταστρέφουν τη στιβάδα του όζοντος [5], που ενσωματώνεται στη συμφωνία, καταργείται,

[5] ΕΕ L 333, της 22.12.1994, σ. 1.

ΑΠΟΦΑΣΙΖΕΙ:

Άρθρο 1

Τα κείμενα του σημείου 21αα (κανονισμός (ΕΚ) αριθ 3093/1994 του Συμβουλίου) του παραρτήματος XX της συμφωνίας, αντικαθίσταται από το ακόλουθο κείμενο:

«32000 R 2037: Κανονισμός (ΕΚ) αριθ. 2037/2000 του Ευρωπαϊκού Κοινοβουλίου και του Συμβουλίου, της 29ης Ιουνίου 2000 για τις ουσίες που καταστρέφουν τη στιβάδα του όζοντος (ΕΕ L 244 της 29.9.2000, σ. 1), όπως τροποποιήθηκε από:

- 32000 R 2038: Κανονισμός (ΕΚ) αριθ. 2038/2000 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2000 (ΕΕ L 244 της 29.9.2000, σ. 25).'

- 32000 R 2039: Κανονισμός (ΕΚ) 2039/2000 του Ευρωπαϊκού Κοινοβουλίου και του Συμβουλίου, της 28ης Σεπτεμβρίου 2000 (ΕΕ L 244 της 29.9.2000, σ. 26).'

Για τους σκοπούς της παρούσας συμφωνίας, παρεμβάλλονται στις διατάξεις του κανονισμού οι ακόλουθες προσαρμογές:

(α) Στο άρθρο 3:

(i) οι λέξεις «παράγραφοι 5 έως 10» στην παράγραφο 1 αντικαθίστανται από τις λέξεις «παράγραφοι 5 έως 8».

(ii) οι λέξεις «παράγραφοι 8, 9 και 10» στην παράγραφο 3 αντικαθίστανται από τις λέξεις «παράγραφος 8».

(iii) οι παράγραφοι 4, 9 και 10 δεν ισχύουν.

(β) Στο άρθρο 4:

(i) οι λέξεις «παράγραφοι 4 και 5» στις παραγράφους 1 έως 3 αντικαθίστανται από τις λέξεις «παράγραφος 4».

(ii) στην παράγραφο 2, η τέταρτη υποπαράγραφος δεν ισχύει.

(iii) στην παράγραφο 3, η δεύτερη και η τέταρτη υποπαράγραφος δεν ισχύουν.

(iv) η παράγραφος 5 δεν ισχύει.

(γ) Το κεφάλαιο III δεν ισχύει.

(δ) Τα άρθρα 19 και 20 δεν ισχύουν.

Οι χώρες ΕΖΕΣ θα θέσουν σε εφαρμογή σε εθνικό επίπεδο τα αναγκαία μέτρα για τη συμμόρφωση με τις αντίστοιχες διατάξεις του πρωτοκόλλου του Μόντρεαλ και με τα αντίστοιχα μέτρα που προβλέπονται στον κανονισμό (ΕΚ) 2037/2000 του Ευρωπαϊκού Κοινοβουλίου και του Συμβουλίου.»

Άρθρο 2

Τα κείμενα του κανονισμού (EK) 2037/2000, 2038/2000 και 2039/2000 στην ισλανδική και νορβηγική γλώσσα, τα οποία δημοσιεύονται στο συμπλήρωμα για τον ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.

Άρθρο 3

Η παρούσα απόφαση τίθεται σε ισχύ την , υπό την προϋπόθεση ότι έχουν πραγματοποιηθεί προς τη Μικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103, παράγραφος 1 της συμφωνίας [6].

[6] [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]

Άρθρο 4

Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

Βρυξέλλες,

Για τη Μικτή Επιτροπή του ΕΟΧ

Ο Πρόεδρος Οι γραμματείς της Μικτής Επιτροπής του ΕΟΧ